CELEX: C2004/217/57
Language: el
Date: 2004-08-28 00:00:00
Title: Υπόθεση Τ-247/04: Προσφυγή της Asociación de Exportadores Españoles de Productos Farmacéuticos («ASEPROFAR») και της Española de Desarrollo e Impulso Farmacéutico, S.A. («EDIFA») κατά της Επιτροπής των Ευρωπαϊκών Κοινοτήτων

28.8.2004   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 217/32
            
         Προσφυγή της Asociación de Exportadores Españoles de Productos Farmacéuticos («ASEPROFAR») και της Española de Desarrollo e Impulso Farmacéutico, S.A. («EDIFA») κατά της Επιτροπής των Ευρωπαϊκών Κοινοτήτων
   (Υπόθεση Τ-247/04)
   (2004/C 217/57)
   Γλώσσα διαδικασίας: η ισπανική
   Η Asociación de Exportadores Españoles de Productos Farmacéuticos («ASEPROFAR») και η Española de Desarrollo e Impulso Farmacéutico, S.A. («EDIFA»), με έδρα τη Μαδρίτη, εκπροσωπούμενες από τον δικηγόρο Luis Ortiz Blanco, άσκησαν στις 17 Ιουνίου 2004 προσφυγή ενώπιον του Πρωτοδικείου των Ευρωπαϊκών Κοινοτήτων κατά της Επιτροπής των Ευρωπαϊκών Κοινοτήτων.
   Οι προσφεύγουσες ζητούν από το Πρωτοδικείο:
   
               —
            
            
               να ακυρώσει την απόφαση της Ευρωπαϊκής Επιτροπής που περιλαμβάνεται στις επιστολές της 2ας Απριλίου, της 6ης Μαΐου και της 10ης Μαΐου 2004 με την οποία τίθενται στο αρχείο οι καταγγελίες που καταχωρίστηκαν με αριθμούς Ρ/2002/4609 και 2003/5119 (κατά το μέρος που αφορούν τη δυνατότητα εφαρμογής του άρθρου 29 ΕΚ) με την αιτιολογία ότι το βασιλικό διάταγμα 725/2003, της 13ης Ιουνίου 2003, δεν συνιστά παράβαση του άρθρου 29 ΕΚ ούτε του άρθρου 10 σε συνδυασμό με το άρθρο 29 ΕΚ,
            
         
               —
            
            
               να καταδικάσει την Ευρωπαϊκή Επιτροπή στα δικαστικά έξοδα.
            
         Λόγοι ακυρώσεως και κύρια επιχειρήματα:
   Η παρούσα προσφυγή έχει ως αντικείμενο την ακύρωση της αποφάσεως που περιλαμβάνεται στις ως άνω επιστολές της Ευρωπαϊκής Επιτροπής της 2ας Απριλίου και της 6ης και 10ης Μαΐου 2004, με την οποία απορρίφθηκαν οι καταγγελίες των προσφευγουσών (Ρ/2002/4609 και 2003/5119) σε σχέση με τη έκδοση του βασιλικού διατάγματος 725/2003, της 13ης Ιουνίου 2003, με το οποίο διευκρινίζονται ορισμένα ζητήματα σχετικά με την εφαρμογή του άρθρου 100, παράγραφος 2, του νόμου 25/1990 περί φαρμάκων.
   Το εν λόγω βασιλικό διάταγμα υποχρεώνει τις αποθήκες χονδρικής που διανέμουν φαρμακευτικά προϊόντα να γνωστοποιούν στις υγειονομικές αρχές τις ποσότητες των φαρμάκων που προμηθεύουν στα φαρμακεία ή σε άλλες φαρμακαποθήκες χονδρικής. Οι υγειονομικές αρχές διαβιβάζουν, στη συνέχεια, τις πληροφορίες αυτές στα εργαστήρια παρασκευής φαρμάκων. Οι προσφεύγουσες υποστηρίζουν ότι κατ' αυτόν τον τρόπο παρέχεται στα εργαστήρια παρασκευής φαρμάκων η δυνατότητα λήψεως αποτελεσματικών μέτρων παρεμποδίσεως των εξαγωγών που πραγματοποιούν οι φαρμακαποθήκες χονδρικής προς άλλες κοινοτικές χώρες, δεδομένου ότι θα γνωρίζουν ποιες φαρμακαποθήκες χονδρικής εξάγουν φάρμακα, ποια τα εξαγόμενα φαρμακευτικά προϊόντα και σε τι ποσότητες εξάγονται.
   Για τον λόγο αυτόν, οι προσφεύγουσες υποστηρίζουν ότι το εν λόγω βασιλικό διάταγμα συνιστά παράβαση του άρθρου 29 της συνθήκης ΕΚ ή του άρθρου 10 της ίδιας συνθήκης, σε συνδυασμό με το άρθρο 29.